《泥路行》
清代·杨桂森

舆丁搓泥揉浆走，呼左呼右声声吼。重任全凭老肩负，森严一步不可苟。

后者慌问泥深否，前者忙应下愈陡。石梯矗上高陵阜，骨力精神兼抖擞。

漫来惯呼我好友，过此当沽溪熬酒。尔一石，我五斗，天公淫雨何太久。

行人咨怨十八九，剧怜晚稻困菑亩。既耕而不穫兮，太息空仓尘釜之农叟。